b'\n_START_ARTICLE_\nAmeri\xc5\xa1ki prirodoslovni muzej\n_START_PARAGRAPH_\nAmeri\xc5\xa1ki prirodoslovni muzej (angle\xc5\xa1ko American Museum of Natural History, kratica AMNH) je eden najve\xc4\x8djih in najbolj znanih prirodoslovnih muzejev na svetu. Nahaja se na Manhattnu v New Yorku, v neposredni bli\xc5\xbeini Centralnega parka. Muzejski prostori so v 25 medsebojno povezanin zgradbah, kjer je na ogled 46 stalnih razstav, poleg njih pa delujejo v sklopu muzeja \xc5\xa1e raziskovalni laboratoriji in muzejska knji\xc5\xbenica. V njem je stalno zaposlenih okrog 225 raziskovalcev, v razli\xc4\x8dnih zbirkah pa ima ve\xc4\x8d kot 32 milijonov predmetov in primerkov organizmov. Nove eksponate pridobiva predvsem z rednim prirejanjem odprav v razli\xc4\x8dne dele sveta._NEWLINE_Ustanovljen je bil leta 1869, leta 1877 pa se je preselil v novozgrajeno zgradbo, ki jo danes povsem obkro\xc5\xbea preostanek muzejskega kompleksa. Tri leta kasneje je bila ustanovljena muzejska knji\xc5\xbenica, ki hrani eno najve\xc4\x8djih zbirk naravoslovnega gradiva na svetu. Muzej ima letno okrog 4 milijone obiskovalcev in je peti najbolj obiskan muzej v Zdru\xc5\xbeenih dr\xc5\xbeavah Amerike.'